На основу члана 524. и 525. Закона о привредним друштвима (“Службени гласник РС“, број 36/2011, 99/2011, 83/2014-др.закон и 5/2015), члана 32. Закона о локалној самоуправи („Службени гласник РС“, број 129/07 и 83/14-др. закон) и члана 41. и 138. Статута Општине Владичин Хан („Службени гласник Пчињског округа 21/08 и 8/09 и „Службени гласник Града Врања“ број 11/13), Скупштина општине Владичин Хан, на седници одржаној дана 27.11.2016. године, донела је

**О Д Л У К У**

**O ПОКРЕТАЊУ ПОСТУПКА ЛИКВИДАЦИЈЕ ЈАВНОГ ПРЕДУЗЕЋА**

**ДИРЕКЦИЈА ЗА ГРАЂЕВИНСКО ЗЕМЉИШТЕ И ПУТЕВЕ**

**ОПШТИНЕ ВЛАДИЧИН ХАН**

**Члан 1.**

Покреће се поступак ликвидације Јавног предузећа Дирекција за грађевинско земљиште и путеве Општине Владичин Хан (у даљем тексту: Јавно предузеће), уписаног у Регистар привредних субјеката Агенције за привредне регистре, матични број: 07282893 ПИБ: 100927528, са пословним бројем рачуна у Трезору: 840-502641-70 код Филијале управе за трезор Врање, основано 15.06.1994. године, с обзиром да су испуњени законом прописани услови за покретање поступка ликвидације.

**Члан 2.**

Јавно предузеће је основано Одлуком о оснивању ЈП Дирекција за грађевинско земљиште и путеве Општине Владичин Хан („Општински службени гласник“, број 12/94 и „Службени гласник Пчињског округа“, број 19/01, 25/10 и 6/11) која је замењена Одлуком о усклађивању оснивачког акта Јавног предузећа Дирекција за грађевинско земљиште и путеве Општине Владичин Хан („Службени гласник Града Врања“, број 18/13, 41/13, 11/14 и 3/15), а која је замењена Одлуком о усклађивању оснивачког акта Јавног предузећа Дирекција за грађевинско земљиште и путеве Општине Владичин Хан, („Службени гласник Града Врања“, број 32/16).

Оснивач Јавног предузећа је Општина Владичин Хан, улица Светосавска, број 1, матични број 07222483.

**Члан 3.**

Права, обавезе, одговорности и имовину Јавног предузећа коју чине право својине на покретним стварима, право коришћења на стварима у јавној својини, новчана средства и друга имовинска права, преузеће Општина Владичин Хан.

Документацију насталу у раду Јавног предузећа, а која представља архивску грађу, преузеће Општина Владичин Хан на даљу надлежност, у складу са законом.

**Члан 4.**

Ликвидација Јавног предузећа почиње даном регистрације ове Одлуке код Агенције за привредне регистре и објављивањем огласа о покретању ликвидације.

Оглас о покретању ликвидације објављује се у трајању од 90 дана на интернет страници регистра привредних субјеката, са даном регистрације Одлуке о покретању поступка ликвидације Јавног предузећа.

**Члан 5.**

За ликвидационог управника Јавног предузећа именује се Часлав Младеновић, дипломирани инжењер пољопривреде из с. Житорађе, Владичин Хан.

Накнаду за рад ликвидационог управника одредиће својим актом Општинско веће Општине Владичин Хан.

Досадашњем заступнику Јавног предузећа престају права заступања Јавног предузећа

**Члан 6.**

Од дана регистрације ове Одлуке Јавно предузеће не може предузимати нове послове, већ само послове везане за спровођење ликвидације који обухватају: уновчење имовине, наплату потраживања, исплату поверилаца и друге нужне послове.

Ликвидациони управник заступа Јавно предузеће у ликвидацији и одговоран је за законитост пословања Јавног предузећа у ликвидацији.

Ликвидациони управник може предузимати следеће активности:

1. Вршити радње на окончању послова започетих пре почетка ликвидације;

2. Предузимати радње потребне за спровођење ликвидације, као што су уновчење имовине, исплата поверилаца и наплата потраживања;

3. Вршити друге послове неопходне ради спровођења ликвидације Јавног предузећа.

**Члан 7.**

Од дана регистрације ове Одлуке, запосленима у Јавном предузећу престаје радни однос у Јавном предузећу.

Ликвидациони управник може да задржи на раду онолики број запослених колико буде сматрао да је потребно у току поступка ликвидације

**Члан 8.**

Позивају се повериоци да пријаве своја потраживања према Јавном предузећу, најкасније у року од 90 дана од дана објављивања огласа о покретању поступка ликвидације код Агенције за привредне регистре.

Ликвидациони управник ће свим познатим повериоцима упутити и писано обавештење о покретању ликвидације Јавног предузећа најкасније, у року од 15 дана од дана почетка ликвидације.

Упозоравају се повериоци да ће им потраживања бити преклудирана ако их не пријаве најкасније у року од 30 дана од истека периода трајања огласа о ликвидацији.

Ако поверилац чије је потраживање оспорено не покрене поступак пред надлежним судом у року од 15 дана од дана пријема обавештења о оспоравању потраживања и у истом року о томе писаним путем не обавести Јавно предузеће то потраживање се сматра преклудираним.

**Члан 9.**

Пријаве потраживања достављати на адресу седишта Јавног предузећа, у Владичином Хану, улица Светосавска бр. 1.

**Члан 10.**

Позивају се дужници Јавног предузећа да измире своје обавезе према Јавном предузећу.

**Члан 11.**

Ликвидациони управник Јавног предузећа ће одмах, а најкасније у року од 15 дана од дана доношења ове Одлуке, поднети Агенцији за привредне регистре уз регистрациону пријаву покретања поступка ликвидације и ову Одлуку, ради регистрације ликвидације Јавног предузећа у Регистру.

**Члан 12.**

Ликвидациони управник ће саставити почетни ликвидациони биланс као ванредни финансијски извештај, у складу са прописима којима се уређује рачуноводство и ревизија, у року од 30 дана од дана покретања поступка ликвидације и у истом року ће га доставити Скупштини општине Владичин Хан.

Ликвидациони управник ће уроку од најраније 90, а најкасније 120 данаод дана покретања поступка ликвидације саставити почетни ликвидациони извештај, са стањем на дан отварања поступка ликвидације и доставити га у истом року Скупштини општине Владичин Хан на разматрање и усвајање.

Усвојени почетни ликвидациони извештај региструје се у складу са законом о регистрацији.

Ликвидациони управник не може отпочети плаћања ради намиривања поверилаца, нити са исплатама члану друштва пре регистрације почетног ликвидационог извештаја, осим плаћања из текућег пословања друштва.

**Члан 13**

.

Општина Владичин Хан преузеће обавезу испуњења пријављених потраживања, а која из наплаћених прихода у току поступка не буду довољна за измирење тих потраживања, као и обавезу плаћања свих трошкова који настану у поступку ликвидације.

**Члан 14.**

Ликвидација се окончава доношењем Одлуке о окончању ликвидације .

Брисање Јавног предузећа из Регистра привредних субјеката Агенције за привредне регистре извршиће се по окончању поступка ликвидације.

**Члан 15.**

Ступањем на снагу ове Одлуке престаје да важи Одлука о усклађивању оснивачког акта Јавног предузећа Дирекција за грађевинско земљиште и путеве Општине Владичин Хан, број 06-104/3/2016-01 од 22.10.2016. године („Службени гласник Града Врања“, број 32/16)

Ступањем на снагу ове Одлуке престају да важе сва општа и појединачна акта Јавног предузећа.

Ступањем на снагу ове Одлуке разрешавају се председник и чланови Надзорног одбора и директор Јавног предузећа, а права заступања са директора прелазе на ликвидационог управника.

**Члан 16.**

Ова Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

 **ВЛАДИЧИН ХАН**

**БРОЈ: 06-132/3/2016-01**

 **П Р Е Д С Е Д Н И Ц А,**

 **Данијела Поповић**